text: Mand sigtet for at blotte bagdel for politiet
  15 november 2015 kl. 06.29
  Politiet sigtede natten til søndag en mand for at blotte sin bagdel for en politipatrulje. 
  Politiet oplever lidt af hvert i nattelivet, og natten til søndag ventede endnu en oplevelse på et værtshus på Søndergade i Vejen. Optrinnet skete klokken 00.05.
  - En 25-årig mand fra Rødding trækker sine bukser ned og blotter sin bare bagdel for en politipatrulje, siger vagthavende ved Syd- og Sønderjyllands Politi Claus Skovgaard til TV SYD.
  Hvad der førte til, at manden trak sine bukser ned, er endnu uklart, oplyser Syd- og Sønderjyllands Politi. Helt klart er det dog, at manden er sigtet for overtrædelse af restaurationsloven – altså for værtshusuorden.
  